VDS sklep Pdp 1249/98
Sodna praksa Višjega delovnega in socialnega sodišča, 1999-04-02

Oddelek za individualne in kolektivne delovne spore

Tožnik ni umaknil tožbe takoj, ko je toženec izpolnil zahtevek, zato mora tožnik po določbi 1. odstavka 158. člena ZPP povrniti tožencu pravdne stroške.

Pritožba se zavrne kot neutemeljena in se potrdi sklep sodišča prve stopnje v izpodbijanem delu.

Sodišče prve stopnje je s sklepom vzelo umik tožbe na znanje in postopek ustavilo, tožniku pa je naložilo plačilo stroškov postopka tožene stranke v znesku 46.665,00 SIT z zakonitimi zamudnimi obrestmi od izdaje sklepa do plačila, v roku 8 dni.

Zoper odločitev o naložitvi stroškov postopka tožene stranke se je pravočasno pritožila tožeča stranka x.y. po svoji pooblaščenki, ne da bi navedla formalne pravne razloge ter predlagala pritožbenemu sodišču, da pritožbi ugodi in izpodbijani del sklepa spremeni tako, da tožnik toženi stranki ni dolžan povrniti pravdnih stroškov.

Navaja, da je tožnik vložil tožbo že 12.5.1994, torej pred uveljavitvijo stečaja. Zaradi agonije pri toženi stranki je sodni postopek trajal dalj časa, med tem je prišlo do stečaja in tudi do več pravdnih postopkov v zvezi z ugovorom banke d.d. zoper sklep stečajnega sodišča ter do postopka posameznih stečajnih upnikov, ki jih je zastopal drug pooblaščenec. Tožena stranka je po lastni izjavi poravnala tožniku že velik del terjatve, torej je bila tožba z dne 12.5.1994 upravičena. Zaradi zamenjave pooblaščencev pa predmetna tožba ni bila umaknjena zgolj iz administrativnih razlogov. Tožena stranka pri podpisu poravnave ni zahtevala od tožnika, da tožbo umakne, tožnik pa je bil prepričan, da je tožba končana.

Skladno z določilom 1. odst. 14. člena Zakona o delovnih in socialnih sodiščih (ZDSS - Ur.l. RS št. 19/94) se v postopku pred delovnimi in socialnimi sodišči uporabljajo določbe Zakona o pravdnem postopku (ZPP - Ur.l. SFRJ št. 4/77 - 27/90), v kolikor ni s citiranim zakonom drugače določeno.

ZDSS nima določb o stroških postopka v zvezi z umikom tožbe, zato je potrebno uporabiti določbe ZPP. Po določilu 1. odst. 158. člena ZPP mora tožnik, ki umakne tožbo povrniti nasprotni stranki pravdne stroške, razen, če jo je umaknil takoj, ko je toženec izpolnil zahtevek. Tožnik ni umaknil tožbe takoj, ko je tožena stranka izpolnila njegov zahtevek, zato je v skladu z navedenim določilom ZPP dolžan povrniti toženi stranki stroške postopka, kot je pravilno odločilo sodišče prve stopnje.

Tožeča stranka v pritožbi sama priznava, da do umika tožbe ni prišlo pravočasno in sicer iz administrativnih razlogov, pogojenih z zamenjavo pooblaščencev, kar pa ni pravno relevanten razlog in na odločitev sodišča prve stopnje ne more vplivati. Tudi pritožbene navedbe, da tožena stranka pri podpisu poravnave od tožnika ni zahtevala, da tožbo umakne, vendar pa je bil tožnik prepričan, da je sodni postopek zaključen, ne morejo vplivati na izpodbijano odločitev sodišča prve stopnje.

Iz navedenih razlogov je pritožbeno sodišče zavrnilo pritožbo kot neutemeljeno in v izpodbijanem delu potrdilo sklep sodišča prve stopnje.

ZPP (1977) člen 158,  158/1,  158,  158/1.  ZDSS člen 14,  14/1,  14,  14/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.